El port de Sant Carles de la Ràpita (Montsià) i la destinació turística de les Terres de l’Ebre han tingut una “bona acollida” entre les companyies de creuers més importants que operen a la Mediterrània occidental. Ports de la Generalitat ha promocionat el destí ebrenc durant aquesta setmana a la fira Seatrade Cruise Global, la fira internacional més important del sector, que es fa a Fort Lauderdale, a Florida (Estats Units). El gerent de Ports, Joan Pere Gómez, ha destacat l’interès mostrat pel port rapitenc per les grans companyies americanes de luxe. A més a més, s’han mantingut reunions amb diferents operadors atrets per la gran oferta turística que ofereix el territori als creueristes i als navegants en general.